迪士尼向來係大人細路嘅最愛,《反斗奇兵》更加係風靡全球動畫迷嘅經典!黛安知道,為慶祝《反斗奇兵》25周年,將軍澳東港城下個月起將舉行「反斗夢幻嘉年華」,一眾老友將首次同《怪獸公司》主角鬼馬登場,360度打造多個打卡位,畀你同胡迪、大眼仔、勞蘇selfie!
今次一眾角色將化身成唔同嘅藝術裝置,包括震撼嘅「7米高超巨型雙層旋轉玩具樂園」,抬頭即可欣賞到唔同角色嘅剪影裝飾,仲有個「反斗奇兵星光霓虹燈打卡房」,畀你同心愛角色喺星空中浪漫合照,絕對係粉絲朝聖必到!仲有全港首個「抱抱巨型毛茸茸勞蘇房」裝置,可以同毛茸茸嘅勞蘇作近距離接觸。
話明嘉年華,當然唔少得玩遊戲,場內特設2大主題遊戲,包括全港首個還原動畫中「三眼仔火箭」造型嘅巨型夾夾機,大考各位眼界及身手,夾出心愛公仔;仲有「翠絲牛仔帽大作戰」,用牛仔帽拋中指定目標,贏取豐富禮物。另仲設期間限定店同「小叉甜品屋」,一於約埋情人閨密齊齊嚟玩喇!
撰文:
黛安
消息特靈八卦公關
欄名: 八卦名利場